Сийлахь-боккхачу Даймекхан тІеман темане даима а хьашто йолуш вара нохчийн яздархо Х.Ошаев. Дуккха а шерашкахь цо хаамаш гулбира кхелхинчу а, дийначу а тІеман дакъалацархойх – вайн махкахойх. Оцу белхан жамІаш хилира цуьнан «Даймехкан къонаха», «Комиссар Имадаев», «Болатал чІогІа», «Иччархочун къонахалла», «Ламанан лечанаш», кхийолу а очеркаш. Дуккха а шераш дІаделира цо Нохч-ГІалгІайчуьра эскаре кхайкхина болчу Брест-гІап ларъярхойн хьокъехь материалаш лахарна. 1985-чу шарахь араяьлла йолу «Стойкость» киншка, ерриге а тІамна лерина йолу, дуьххьарлера киншка ю авторан. Цунах лаьцна тІаьхьуо эр ду вай. Жанрийн агІонгахьара Х.Ошаевн говзарш коьртачу декъана цхьатайпана ю – уьш очеркаш ю. Очеркехь документальность а, бакъдерг а, шуьйрачу маьІнехь кхетийча, жанран ца хилча йиш йоцу агІо ю. Очеркехь хІоттийначу суьрто галдаккха ца деза гушдерг, авторо диллина сурт ешархочо, шен бухехь документ долу бакъдерг санна, тІеэцар гал ца даккхархьама.